Sy kon vir ure op haar eie met haar teddie, poppe en teestelletjie speel en met onsigbare maatjies praat! En soos talle tieners het sy met die haarborsel deur die huis gesing soos ’n operasangeres, of Whitney Houston nageaap voor die spieël!
Jephtas het haar skoolloopbaan by die Hoërskool Klein Nederburg voltooi. Al het dié skool nie drama as ’n vak nie, was haar Afrikaans-onnie, Ernest Loth, een van die dryfvere agter haar passie vir die teater en vir skryf. Hy het haar verder aangemoedig om haar toekomsdroom na te streef.
Vandag is sy ’n kranige skrywer, dramaturg en digter, en skroom nie om haar opinie te lug oor die geweld teen vroue en kinders nie. Soveel so dat sy ’n persoonlike gedig aan pres. Cyril Ramaphosa gerig het waarin sy hom aanspreek oor sy passiewe houding om misdaad teenoor vroue en kinders hok te slaan.
Al sal Jephtas se liefde vir die verhoog altyd knaag, is haar passie vir skryf die toppunt van haar talent.
“Hoewel ek lewenslank oor toneelspel en skryf en klank wil leer, en baie lief is vir toneelspel en in albei wêrelde klim, is dit vir my baie vervullend om self daai wêrelde te skep en om beheer te hê oor die stories wat vertel word. So, skryf – skryf is die een vir my,”sê sy met ’n breë glimlag.
Vir haar is dit belangrik om ’n rukkie regtigwaar met die woorde te sit voordat sy dit loslaat sodat die gehoor kry wat hulle verdien.
“Ander skrywers probeer altyd oor ons stories skryf, asof hulself die dinge weet of beleef het. So, dis belangrik dat my tekste en idees altyd wys hoe ons nie hoef te wees wat ander sê ons is nie. Dit moet ook altyd die karakter, die wêreld van die karakter en my mense met respek en so eg moontlik verteenwoordig.”
Sien, sy is stadig maar seker besig om haar stempel af te druk in die mededingende vermaaklikheidsbedryf waarin die teddies en onsigbare maatjies van destyds nou ’n realiteit geword het!